b'\n_START_ARTICLE_\nRegistracijske oznake za cestna vozila v Albaniji\n_START_PARAGRAPH_\nRegistrske tablice v Albaniji izdajajo regionalne uprave za promet.\n_START_SECTION_\nTrenutna oblika\n_START_PARAGRAPH_\nS 16. februarjem 2011 je bila uvedena nova oblika tablic, podobna italijanskim po letu 1994 in francoskim po letu 2009. Tablice se za\xc4\x8dnejo z modro oznako na levi strani, ki vsebuje mednarodno oznako dr\xc5\xbeave AL in belega dvoglavega orla. Oznaka, ki se nahaja na belem ozadju, je sestavljena iz dveh serijskih \xc4\x8drk, varnostnega holograma, treh \xc5\xa1tevk in \xc5\xa1e dveh \xc4\x8drk (AA 123 AA). Na desni strani se nahaja drugo modro polje z letom registracije in oznako okro\xc5\xbeja. Ti oznaki se de facto ne ozna\xc4\x8dujeta in sta zelo redko prisotni na tablicah._NEWLINE_Kritiki novega videza trdijo, da bi barvi oznake dr\xc5\xbeave in dvoglavega orla morali ustrezati barvam albanske zastave.\n_START_SECTION_\n1958\xe2\x80\x931993\n_START_PARAGRAPH_\nV \xc4\x8dasu komunizma so bile registrske oznake naslikane na vozilih z za\xc4\x8detnicami imena okro\xc5\xbeja in petmestno \xc5\xa1tevilko. Dr\xc5\xbeavna vozila so nosila bele tablice z rde\xc4\x8do zvezdo, oznako okro\xc5\xbeja in \xc5\xa1tevilko. Potem ko je bilo po koncu komunizma spet omogo\xc4\x8deno zasebno lastni\xc5\xa1tvo, je bila uvedena nova oblika tablic v standardni velikosti, podobna tablicam po letu 1993, vendar z drugo pisavo in brez oznake dr\xc5\xbeave.\n_START_SECTION_\n1993\xe2\x80\x932011\n_START_PARAGRAPH_\nStare tablice v obliki iz leta 1993 so \xc5\xa1e vedno veljavne kljub uvedbi novih tablic februarja 2011. Stara oblika je bila uvedena okoli leta 1993 z dodatkom oznake dr\xc5\xbeave na levi strani in novo pisavo DIN 1451. Tekom let se je nekajkrat spremenil razmik med znaki in bil dodan varnostni hologram. Leta 2002 se je tudi zamenjala pisava, vendar so tablice s staro \xc5\xa1e vedno v uporabi._NEWLINE_Na za\xc4\x8detku tablice se nahaja dvo\xc4\x8drkovna okraj\xc5\xa1ava okro\xc5\xbeja, sledi \xc5\xa1tirimestno \xc5\xa1tevilo in \xc4\x8drka. Tako \xc5\xa1tevilke kot \xc4\x8drke so se izdajale zaporedno, na primer, tablice z zadnjo \xc4\x8drko "B" so bile izdane kasneje kot tablice iz istega okro\xc5\xbeja, kon\xc4\x8dujo\xc4\x8de z "A". Prav tako lahko iz \xc5\xa1tevk in \xc4\x8drk na tablici (uporabljale so se \xc4\x8drke angle\xc5\xa1ke abecede brez O, Q, V, X in Y, medtem ko je bila Z rezervirana za vladna vozila) ocenimo \xc5\xa1tevilo vozil, registriranih v tem okro\xc5\xbeju. \xc4\x8ce je zadnja \xc4\x8drka tablice "U", pomeni, da je v tem okro\xc5\xbeju registriranih okoli 200 000 vozil.'